ઈંગ્લેંડના જઈફ ઉમરાવ બટ્રાન્ડ રસેલે ૯૦ વરસની ઉંમરે આ અણુશસ્ત્રોના અખતરા સામે ઈંગ્લેંડમાં મોરચો માંડ્યો. એણે પોતાના ૧૦૦ સાથીઓ જોડે કૂચ કરીને લંડનના ટ્રફાલ્ગર સ્ક્વેરમાં અણુકારવાઈઓ સામે પોકાર કર્યો. પણ તેને અને તેના સાથીઓને આકરી જેલવાસની સજા દેવા ઉપરાંત આજના રાજદ્વારીઓને બીજુ સૂઝ્યું નહીં. વિજ્ઞાન શિરોમણી લાઈન્સ પોલિંગે રસેલ તથા તેમના ભેરુઓને સંદેશો મોકલ્યો કે હું તમારી સાથે છું, એની સાથે એના જમાનાના પેલા ૧૧૦૦૦ સહીઓવાળા પણ હશે જ. દિલગીરીની વાત એટલી જ કે રસેલે ગાંધીજીના વારસ હિંદને કરેલી અપીલનો જવાબ એને નહેરુ તરફથી નકારમાં મળ્યો. સધિયારાની બીના એટલી જ કે તે પછી રાષ્ટ્રપ્રમુખ ડૉ. રાજેન્દ્રપ્રસાદે અણુ અખતરા સામે પરિષદ બોલાવીને તેનો વિરોધ કરેલો.